text: Dansk og tysk politi: Lang kø nærmer sig Danmark – find alternativ rute
  12 november 2018 kl. 17.00
  Der er 15 kilometer kø på motorvej A7 efter uheld mandag eftermiddag mellem Flensborg og Tarp. Motorvejen er fuldstændig spærret sydgående.
  Opdatering: Køen ved Padborg er nu opløst - trafikken glider normalt igen.
  - Find en alternativ rute – medmindre du vil holde 2-3 timer i kø.
  Sådan siger vagtchef hos Syd- og Sønderjyllands Politi, Nikolaj Hølmkjær, til TV SYD og fortsætter:
  - Vi kan se bagenden af køen ved grænsen i Padborg, og der er 15 kilometer kø nede i Tyskland.
  Nikolaj Hølmkjær, vagtchef, Syd- og Sønderjyllands Politi: "Find en alternativ rute – medmindre du vil holde 2-3 timer i kø."
  Køen er opstået efter et trafikuheld mandag eftermiddag omkring klokken 14. Ifølge Flensburger Tageblatt kørte en varevogn op i en lastbil, og det udløste en kædereaktion.
  En bagvedkørende svinetransport forsøgte at undvige ulykken, men stødte sammen med en lastbil og personbil. Begge køretøjer blev klemt ind i autoværnet.
  Føreren af varevognen er alvorligt kvæstet, mens personbilens chauffør blev lettere kvæstet.
  
  Ukendt tidshorisont
  TV SYD har netop talt med politiet i Flensborg, der oplyser, at oprydningsarbejdet stadig er i gang.
  - Der er fuldstændig spærret i sydgående retning, og vi kan endnu ikke sige mere om tidshorisonten. Vi afventer specielle oprydningshold- og køretøjer, fordi der ligger olie, diesel og andet på kørebanen, fortæller Ralf Bräuer fra Landespolizei Flensburg/Harrislee.
  Ralf Bräuer, Landespolizei Flensburg/Harrislee: "Der er fuldstændig spærret i sydgående retning, og vi kan endnu ikke sige mere om tidshorisonten."
  Under oprydningsarbejdet var vejbanen også spærret i nordgående retning, men der er åbent igen.
  Ved grænseovergangen i Padborg holder der skiltevogn, som opfordrer folk til at finde alternative ruter.
  - Kør af og find en alternativ rute. Personbiler kan køre over ved Kruså, men lastbiler skal længere vestpå, slutter vagtchef Nikolaj Hølmkjær fra Syd- og Sønderjyllands Politi.
  